Olunaku lumu, enjaba bbiri zeeteeka mu ddene ne zikyalako mu maka ga Mwami Mwezi. Zino zaakeera nnyo era ne baziteekerateekera ekijjulo okwali omuceere n’enkoko. Mu bwangu ddala, zaatandika okulya. Wabula, wakati mu kulya, enjaba enkulu era nnyina w’endala ky’eva yagamba muwala waayo nti, "Tolya ng’oswankula bw’otyo. Omuntu ow’obuvunaanyizibwa ate naddala omuwala omulungi nga ggwe talina kulya ng’aswankula kubanga kino kimubizza nnyo. Oteekeddwa okukimanya nti omwana omuwala avumaganya nnyina era saagala onjogezeeko wadde olunaku olumu bwe luti.” Wano, enjaba ento nayo ky’eva egamba maama waayo nti, "Naye munnaange maama, endya gye ndyamu nze ndaba naawe y’emu gy’olyamu ate gwe olya bubi n’okunsinga. Ne taata naye bw’ati bw’aliira ddala era nze bulijjo mmanyi nti eno y’engeri entuufu gye nnina okulya." Enjaba enkulu ebigambo bya muwala waayo byagikuba wala era n’ebirowoozaako okumala akabanga akawerako olwo n’eyanukula nti, "Wandiba ng’oli mutuufu. Nteekwa okubeera ekyokulabirako ekirungi gy’oli. Okuva leero ka ntandike okwetunulamu nsobole okukukuza obulungi obeere omwana atanvumanganye." Enjaba enkulu yatandika okulya obulungi nga teswankula era ne muwala waayo naye bw’atyo. Nze nnakulabira kubanga bombi bano emmere baagirya ng’abayiga obuyizi okulya. Ku olwo emmere baagimalawo naye ng’endya yaabwe bombi ekyukidde ddala. Ekyokuyiga ekiri mu mboozi eno kiri nti: Kirungi abantu tubeere ekyokulabirako eri abo be tukulembera kubanga okubeera ekyokulabirako gwe musingi ogusinga mu buli kimu. Ekyokubiri kiri nti: Tusaanye twetunulemu nga tetunnanyenya balala kubanga oluusi ensobi ze tubanenya ffe tusinga okuzikola oba oluusi nga bazikoppa ku ffe.